Aihepiiri: erilaisuus ja suvaitsevaisuus sekä toisten auttaminen

Oppisisällöt eri ikäisille oppilaille:

Esi- ja alkuopetuksen suvaitsevaisuuskasvatuksessa käsitellään mm. lapsen lähintäympäristöä, kavereita ja ystäviä. Siinä pyritään vahvistamaan oppilaiden itsetuntoa, empaattisuutta ja sosiaalisia taitoja. 3.-4. luokalla käsitellään edellisten lisäksi toisen kunnioittamista ja painotetaan kiusaamisesta keskustelua. 5-6. luokilla otetaan mukaan keskustelu rasismista. Tällöin myös keskustellaan Punaisen Ristin ideologiasta ja merkin käytöstä.

Toteutus:

Valitsimme kohteeksi Suomen Punaisen Ristin, jolla on melko paljon näkyvää toimintaa Suomessa ja ulkomailla. Organisaatiolla on tarjottavana ilmaista materiaalia opettajille ja erilaisia palveluja kouluille. Lisäksi järjestöllä on erilaista toimintaa nuorille ja muille vapaaehtoisille. Koska SPR:llä ei ole konkreettista toimintaa toimistoissaan koimme antoisammaksi vierailijan käynnin tunnilla, kuin oppilaiden kanssa toimistossa käynnin.

Tämän aiheen jakso on noin kolmen viikkotunnin pituinen ja se on jaettu seuraavasti:

1.Ensimmäisellä tunnilla alustetaan teemaa ja pelataan SPR:n peliä ”Avaruus-Bobo ja toveruuden salaisuus”, jossa harjoitellaan suvaitsevaisuutta ja erilaisuuden sietämistä. Pelin ensisijainen kohderyhmä on eka- ja tokaluokkalaiset lapset. Oikein alustettuna isommatkin oppilaat voivat kuitenkin innostua pelistä. Pelin tavoitteena on opettaa pelaajaa kohtaamaan omassa elämässään esiintyviä syrjintätilanteita ja toimimaan niissä suvaitsevasti ja rakentavasti. Suositeltavaa on pelata pareittain tai pienryhmissä. Pelin pelaaminen kestää noin 30 minuuttia. Peli koostuu yhdeksästä erilaisesta tilanteesta, jotka pelaajan Bobo hahmo kohtaa matkalla Zoobi-planeetalla järjestettyihin juhliin. Pelin hahmoilla on paljonkin eroavaisuuksia: yhdellä ei ole lainkaan jalkoja, toisella ei ole yhtä hienoja leluja kuin muilla, kolmas on hieman yksinkertaisempi luonne kuin muut jne. Pelin tilanteet pyrkivät olemana mahdollisimman realistisia ja lapsen arkielämästä johdettuja. Erityisen hienoa pelissä on se, että pelaajalta vaaditaan muiden huomioimista ja vuorovaikutustaitoja, jotta pelissä voisi pärjätä. Tunti kannattaa aloittaa käymällä läpi käsitteet suvaitsevaisuus, erilaisuus, toveruus ja toisten auttaminen. Tällöin oppilaat tietävät varmasti mistä asiasta on kyse, kun näitä sanoja käytetään seuraavien tuntien aikana.

2. Seuraavalla tunnilla keskustellaan pelin herättämistä ajatuksista ja ohjeistetaan oppilaita vierailijan käyntiä varten. Purkukeskustelussa voidaan käydä läpi seuraavia asioita:

Millainen tämä tilanne oli pelissä? Mitä siinä tapahtui?

Millainen vastaava tilanne voisi olla oikeassa elämässä?

Miten tällaisessa tilanteessa tulisi toimia ja miksi?

Miten tilanne pelissä ratkesi?

Miten muuten kyseinen tilanne olisi voinut ratketa?

Pelin ja purkukeskustelun ajatuksena on saada pelaajat oivaltamaan, että suvaitseva ja

sosiaalisesti rakentava käytös kannatti pelin tilanteita ratkottaessa. Palkintona siitä

pelaaja pääsee juhliin yhdessä pelin aikana hankkimiensa kavereiden kanssa. Itsekkäällä

ja ennakkoluuloisella asenteella ei pelissä pääse yhtä pitkälle.

3.Kolmannella tunnilla vierailijana olisi joku SPR:n vakituisista työntekijöistä, joka olisi suuntautunut varsinkin erilaisuuteen, suvaitsevaisuuteen ja mahdollisesti maahanmuuttajien ongelmiin Suomessa. SPR:llä on mm. ystäväksi maahanmuuttajalle –kampanja, jolla pyritään vähentämään Suomalaisten ennakkoluuloja ja helpottamaan maahanmuuttajan sopeutumista. Vierailijalla voisi olla mukana erilaisia dioja, videoita tai pelejä, joiden avulla syvennetään oppilaiden käsityksiä erilaisuudesta ja pyritään harjoittelemaan toisen asemaan asettumista. Materiaalin avulla käsiteltävät asiat on helpompi konkretisoida ja ne toimivat myös osaltaan oppilaioden motivointina. Olennaista olisi, että oppilaat saataisiin mukaan keskustelemaan vierailijan kanssa omista ajatuksistaan ja mahdollisista omista kokemuksistaan. Vierailun tulisi olla avoin ja vuorovaikutuksellinen tilanne, jossa oppilaat pääsevät itse osallistumaan ja kokevat itsensä tarpeellisiksi.

Mahdolliset ongelmat ja vaikeudet

Ongelmallista voi olla aikataulujen sovittaminen SPR:n yhteyshenkilön kanssa ja sopivan henkilön löytämisessä.